WIIK คาดเริ่มรับรู้รายได้งานบริการจัดการน้ำประปาให้ SEP ตั้งแต่มิ.ย.59
WIIK คาดเริ่มรับรู้รายได้งานบริการจัดการน้ำประปาให้ SEP ตั้งแต่มิ.ย.59
19 พ.ค. 2559

นายวิบูลย์ แสงวิทยานนท์ ประธานเจ้าหน้าที่บริหาร บริษัทวิค แอนด์ ฮุคลันด์ จำกัด (มหาชน)หรือ WIIK เปิดเผยว่า เมื่อวันที่ 17 พ.ค. 59 บริษัท วิค วอเตอร์ จำกัด (WW) ซึ่งเป็นบริษัทย่อยที่ WIIK ถือหุ้น 100% เข้าลงนามในสัญญารับสิทธิบริหารจัดการระบบผลิตน้ำประปา กับ บริษัท สยามอีสเทิร์นอินดัสเตรียลพาร์ค จำกัด (SEP)
โดยเป็นการดำเนินการบริหารจัดการระบบผลิตน้ำประปาให้แก่ สวนอุตสาหกรรมสยามอีสเทิร์นอินดัสเตรียล  อำเภอปลวกแดง จังหวัดระยอง โดยมีสัญญารับประกันการซื้อน้ำขั้นต่ำ 12,000 ลบ.ม./วัน ซึ่งจะทำให้มีรายได้ตลอดอายุสัญญาไม่ต่ำกว่า 1,365 ล้านบาท และคาดว่าจะเริ่มรับรู้รายได้เดือน มิ.ย.59 เป็นต้นไป
ทั้งนี้ การได้รับสัญญาครั้งนี้นับเป็นก้าวสำคัญของ วิค วอเตอร์ ในการดำเนินธุรกิจบริหารจัดการน้ำในส่วนของภาคอุตสาหกรรม การลงทุนของ WW ในโครงการนี้ จำนวน 140 ล้านบาท จ่ายเป็นค่าตอบแทนการให้สิทธิในการครอบครองทรัพย์สินและค่าปรับปรุงระบบผลิตน้ำประปาเพิ่มเติมเพื่อให้ประหยัดต้นทุนการผลิต และน้ำประปาที่ได้มีคุณภาพสูงด้วยระบบ Ultra Filtration ซึ่งจะไม่ผ่านขั้นตอนการใช้สารเคมีโดยตรงกับน้ำที่ผลิต นอกจากนั้นยังทำให้กำลังการผลิตจากเดิม 14,400 เพิ่มเป็น 30,400 ลบ.ม./วัน เพื่อรองรับการขยายความต้องการใช้น้ำตลอดอายุสัญญา
 